open-index/open-wikipedia-markdown huggingface dataset:
Κλειδί οπτικού δίσκου

Το **κλειδί οπτικού δίσκου** είναι ένα λογισμικό το οποίο χρησιμοποιείται σε κάποιο πρόγραμμα η βιντεοπαιχνίδι για να αποδειχθεί πως το αντίγραφο του προγράμματος/παιχνιδιού είναι αυθεντικό. Για επίσημα προγράμματα, το κλειδί μπορεί να χρησιμοποιηθεί εκτός σύνδεσης, για κάποιο λογισμικό όμως όπως τα Windows XP ενεργοποιείται μέσω σύνδεσης στο διαδίκτυο ώστε να αποτρέψει ανθρώπους από το να χρησιμοποιούν το ίδιο κλειδί.

Ο όρος «κλειδί οπτικού δίσκου» έχει προέλθει από το γεγονός ότι συνήθως το κλειδί βρίσκεται πάνω στην συσκευασία του οπτικού δίσκου. Τα βιντεοπαιχνίδια το χρησιμοποιούν ώστε να πιστοποιήσουν πως το παιχνίδι δεν έχει αντιγραφεί παράνομα. Για παράδειγμα κάποιος δεν μπορεί να παίξει Diablo II στο διαδίκτυο χωρίς να έχει το αυθεντικό/μοναδικό κλειδί οπτικού δίσκου. Ένα άλλο παράδειγμα είναι πως το Battlefield 2 δεν επιτρέπει το παιχνίδι μέσω διαδικτύου όταν δυο ίδια κλειδιά προστασίας οπτικού δίσκου είναι στο διαδίκτυο την ίδια χρονική στιγμή.

Τα κλειδιά προστασίας οπτικού δίσκου αποτελούνται από μια σειρά αριθμών και γραμμάτων. Συνήθως η εισαγωγή τους ζητείται από το χρήστη κατά την διάρκεια της εγκατάστασης τους προγράμματος και περνά σε μια ρουτίνα πιστοποίησης στο πρόγραμμα. Αυτή η ρουτίνα επεξεργάζεται την ακολουθία σύμφωνα με κάποιους μαθηματικούς αλγορίθμους ώστε να ταυτίσει το αποτέλεσμα με κάποιο από ένα σύνολο αποδεκτών λύσεων.

## Αποτελεσματικότητα

Τα περισσότερα κλειδιά οπτικού δίσκου δεν είναι αποτελεσματικά στο να σταματούν τη δημιουργία παράνομων αντιγράφων, μιας και αυτά μπορούν πολύ εύκολα να διανεμηθούν. Επιπροσθέτως, με την αύξηση των επικοινωνιών από την απαρχή του διαδικτύου, πιο περίπλοκες επιθέσεις ενάντια στα κλειδιά οπτικού δίσκου έχουν ξεκινήσει, όπως τα cracks (αφαίρεση ανάγκης για κλειδί προστασίας προσωπικού δίσκου) και οι γεννήτριες παραγωγής κλειδιών οπτικού δίσκου έχουν γίνει συνήθεις.

Μερικά από τα πιο αποτελεσματικά κλειδιά οπτικού δίσκου είναι αμφιλεγόμενα, όπως αυτό που χρησιμοποιείται από την Valve Software. Αν ένα κλειδί έχει χρησιμοποιηθεί λάθος με αυτό το σύστημα, ο λογαριασμός του παίχτη μπορεί να απενεργοποιηθεί. Αυτό έχει ως αποτέλεσμα ο παίχτης να μην μπορεί να χρησιμοποιήσει της διαδικτυακές υπηρεσίες για κανένα παιχνίδι συμπεριλαμβανομένων και παιχνιδιών τα οποία νομίμως έχει αποκτήσει.

Κατηγορία:Λογισμικό
Σοσιαλδημοκρατικό Κόμμα του Μαυροβουνίου

Το **Σοσιαλδημοκρατικό Κόμμα του Μαυροβουνίου** (σερβικά: Социјалдемократска партија Црне Горе, *Socijaldemokratska Partija Crne Gore* - SDP) είναι πολιτικό κόμμα του Μαυροβουνίου.

## Ιστορία

Το κόμμα ιδρύθηκε το 1993 με την ένωση του Σοσιαλιστικού Δημοκρατικού Κόμματος των Μεταρρυθμιστών του Μαυροβουνίου και του Σοσιαλιστικού Κόμματος του Μαυροβουνίου καθώς και άλλων μικρότερων κομμάτων και από την ίδρυσή του ήταν αντίθετο με τον πόλεμο στην πρώην Γιουγκοσλαβία και στο καθεστώς του Σλόμπονταν Μιλόσεβιτς. Ιδρυτές του ήταν οι Žarko Rakčević, Ljubiša Stanković και Dušan Simonović. Από τα κόμματα του Μαυροβουνίου είναι το μόνο πλήρες μέλος της Σοσιαλιστικής Διεθνούς.

Μετά τη στροφή στην πολιτική του DPS υπέρ της πλήρους ανεξαρτησίας της χώρας, το DPS και το SDP συνεργάστηκαν για την επίτευξη του στόχου αυτού και κέρδισαν το δημοψήφισμα της 21 Μαΐου 2006. Ο τωρινός πρόεδρος του κόμματος Ranko Krivokapić ανακήρυξε επισήμως την ανεξαρτησία του Μαυροβουνίου στις 3 Ιουνίου 2006.

## Εξωτερικοί σύνδεσμοι
* Επίσημος δικτυακός τόπος του SDP
* VLADA RCG, Επίσημος δικτυακός τόπος της κυβέρνησης του Μαυροβουνίου

Κατηγορία:Πολιτικά κόμματα Μαυροβουνίου
Κατηγορία:Σοσιαλδημοκρατικά κόμματα
Ανδρέας Νομικός

Ο **Ανδρέας Νομικός** (Λήμνος, 1937 – Αθήνα, 6 Νοεμβρίου 2021) γνωστότερος ως **Φτερού** ήταν υπαίθριος μικροπωλητής της Αθήνας. Πουλούσε φτερά για ξεσκόνισμα και φώναζε με ψιλή φωνή «φτερά... και πούπουλα». Αποτελούσε γραφική φυσιογνωμία της Αθήνας εδώ και πάνω από 50 χρόνια, από τη δεκαετία του '60 μέχρι και σήμερα και η έκφραση  «φτερά... και πούπουλα» έχει μείνει κλασική. Χρησιμοποιούσε ψιλή φωνή και καμώματα για να διαφημίσει την πραμάτεια του.  Αναφέρεται ότι πολλοί πίστευαν ότι η προσέγγισή του αυτή ήταν προσποιητή, με σκοπό να προσελκύει την προσοχή. Απεβίωσε σε ηλικία  84 ετών στις 6 Νοεμβρίου 2021

## Φιλμογραφία
Ως ηθοποιός έχει εμφανιστεί σε πολλές κωμωδίες και σε αρκετές από αυτές σε ρόλο πωλητή φτερών ή σε ρόλο θηλυπρεπούς.
* Ένας Δον Ζουάν για κλάματα (1960) 
* Ο Καταφερτζής (1964) 
* Ο Μελέτης στην Άμεσο Δράση (1966) 
* Πονηρός πράκτωρ Καραγκιόζης (1966) ... σκλάβος, κάνει αέρα με το φτερό στον πασά
* Διπλοπενιές (1966) ... πλανόδιος πωλητής φτερών 
* Σήκω χόρεψε συρτάκι (1967) ... πορτιέρης νυχτερινού κέντρου
* Ένας ιππότης με... τσαρούχια (1968)
* Ένας κλέφτης... με φιλότιμο (1968) ... πωλητής φτερών
* Ο Μαχαραγιάς (1968)
* Ο Ναύτης του Αιγαίου (1968) 
* Ποιος Θανάσης!! (1968)
* Θου-Βου: φαλακρός πράκτωρ, επιχείρησις Γης Μαδιάμ (1969)
* 2 τρελλοί κι' ο ατσίδας (1970)
* Ένας Κίτσος στα μπουζούκια (1970)
* Η Ζαβολιάρα (1971)
* Καυτά ψυχρά κι ανάποδα (1971)
* Ο καμαριέρης της μπουζουξούς (1971)
* Ο πειρασμός μιας μικρής (1975)
* Μονά ζυγά δικά μου (1979)
* Τα σαϊνια (1982)
* Άρπα Colla (1982)
* Παπαδίστικη κομπανία (1983)
* Σερίφης ο μηχανοφάγος (1983)
* Η δημοκρατία του νέφους (1983)
* Ένας πρωτάρης στο κολλέγιο (1985)
* Λιποτάκτης (1988)
* Ράδιο-Αρβύλα (1986)
* Ο Ευρωγκόμενος (1987)
* Το Μπάκπακ (2018) - ταινία μικρού μήκους 
* Πρόσωπα & Σημεία: Αιόλου & Ευριπίδου (2020) - ντοκιμαντέρ μικρού μήκους

## Παραπομπές


## Βιβλιογραφία
* ΕΘΝΟΣ της Κυριακής, «Φτερά, πάρτε καλά φτερά» Ένθετο ΕΘΝΟΣΑΟΥΤ επιμέλεια Σοφία Ταράντου, σελ 16, 27 Ιαν.- 2 Φεβ. 2008 (ανατύπωση ενός κεφαλαίου από το παρακάτω βιβλίο)
* Κώστας Παπασπήλιου, «Οι Ωραίοι των Αθηνών», Εκδόσεις ΙΡΙΣ - Α.Σ. Φιλιππότης

## Εξωτερικοί συνδεσμοι
*   

Κατηγορία:Υπαίθριοι μικροπωλητές
Κατηγορία:Εκφράσεις
Κατηγορία:Έλληνες ηθοποιοί κινηματογράφου
Χάλζε

Το **Χάλζε** (τσέχ.: *Halže*, γερμ. *Hals*) είναι χωριό της Τσεχίας, και βρίσκεται στην επαρχία του Πίλζεν (τσέχ.: *Plzeňský kraj*). Έχει 967 κατοίκους (2022).

Στα δυτικά, το φυσικό σύνορο του χωριού είναι το Δάσος της Βοημίας, ενώ απέχει λίγα χιλιόμετρα από τη λουτρόπολη Μάριανσκε Λάζνε, καθώς και από την πόλη Τάχοβ (γερμ. *Tachau*).  

Οι πρώτες γραπτές αναφορές για το Χάλζε χρονολογούνται από το 1479, ενώ κατά τα έτη 1799-1801 χτίστηκε και η εκκλησία του χωριού. Κατά τη διάρκεια των πολέμων των Χουσιτών, η περιοχή γύρω από το Τάχοβ αποτέλεσε πεδίο πολλών μαχών, ενώ αργότερα βρέθηκε υπό την κυριαρχία των Αψβούργων από το 16ο αιώνα. Όταν, ο αρχιδούκας Φερδινάνδος της Αυστρίας έγινε Βασιλιάς της Βοημίας, η Βοημία αποτέλεσε υποτμήμα της Μοναρχίας των Αψβούργων, ενώ το 1919, μετά το τέλος του Α' Παγκοσμίου Πολέμου, αποτέλεσε τον κύριο κορμό της νεοσυσταθείσας Τσεχοσλοβακίας. 

Η περιοχή του Τάχοβ πέρασε στα χέρια της Γερμανίας το 1938, ενώ με τη Συμφωνία του Μονάχου οι παραμεθόριες περιοχές της Βοημίας προσαρτήθηκαν στη Γερμανία. Το 1946, οι περισσότεροι γερμανόφωνοι κάτοικοι του Χάλζε, αλλά και ολόκληρης της επαρχίας, απελάθηκαν και η περιοχή επανακατοικήθηκε μερικώς. 

Μετά τη Βελούδινη Επανάσταση το 1989, γερμανικές εταιρείες έχτισαν εργοστάσια στην περιοχή του Τάχοβ, προκειμένου να εκμεταλλευτούν τα φτηνά επίπεδα εργασίας.

## Ιστορία
* Βοημία

## Παραπομπές

## Εξωτερικοί σύνδεσμοι
* 
* Χάλζε (Τσεχία) 
* Lucina - Halže (Τσεχία)
* Obec Halže (Τσεχία)

Κατηγορία:Γεωγραφία της Τσεχίας
Δεσμευμένη λέξη (υπολογιστές)

Ο όρος **δεσμευμένη λέξη** ή **λέξη-κλειδί** (αγγλικά: reserved word ή reserved identifier ή keyword) στον προγραμματισμό, δηλώνει λέξη (ακολουθία χαρακτήρων) την οποία ο μεταγλωττιστής αντιλαμβάνεται σαν τελεστή κάποιας λειτουργίας. Για παράδειγμα η λέξη if συχνά θεωρείται δεσμευμένη και δηλώνει την έναρξη επιλογής. Οι δεσμευμένες λέξεις δεν μπορούν να χρησιμοποιηθούν σαν ονόματα μεταβλητών ή σταθερών.

Κατηγορία:Προγραμματισμός
Κατηγορία:Δομές προγραμματισμού
Κατηγορία:Θέματα γλωσσών προγραμματισμού
Ζιλμπέρ Μοντανιέ

Ο **Ζιλμπέρ Μοντανιέ** (*Gilbert Montagné*, 28 Δεκεμβρίου 1951) είναι Γάλλος μουσικός, πιανίστας και οργανίστας, τυφλός εκ γενετής.
Γεννήθηκε στο Παρίσι και έκανε επιτυχία διεθνώς με το τραγούδι *The Fool*, το οποίο ήταν νούμερο 1 single σε ολόκληρη την Ευρώπη το 1971. Το 1983 έκανε πολύ μεγάλη επιτυχία σε χώρες όπως η Ιταλία με το τραγούδι του *On va s'aimer*. To ίδιο τραγούδι έκανε τεράστια επιτυχία το 1984, στη Γερμανία, στην αγγλική του έκδοση, με τίτλο *Just for tonight*. To 2006 ο Γερμανός τραγουδιστής Πάτρικ (*Patrick*) τραγούδησε ξανά το τραγούδι σε διασκευή. To 2005 του απονεμήθηκε το Παράσημο της Λεγεώνας της Τιμής.

## Δισκογραφία
### Άλμπουμς
* *The Fool* (1972)
* *Il faut que ça swing* (1976)
* *Ta vie* (1981)
* *Liberté* (1984)
* *Gilbert Montagné à l'Olympia LIVE* (1985)
* *Quelques notes de musiques* (1985)
* *Vivre en couleurs* (1987)
* *Entre douceur et violence* (1989)
* *En accord magique* (1989)
* *Rien qu'une amitié* (1993)
* *Comme une étoile* (1995)
* *Le meilleur* συλλογή (1995)
* *Mélange de couleurs* (1997)
* *Les plus belles chansons* συλλογή (1997)
* *Live à l'Olympia* (1998)
* *CD Story* συλλογή (2001)
* *Anthologie* κασετίνα με 3 CD (2001)
* *Les indispensables* συλλογή (2001)
* *Rien sans ton amour* (2002)
* *Versions Originales* συλλογή (2002)
* *Ses plus belles chansons* συλλογή (2002)
* *Best of Gilbert Montagné* συλλογή (2002)
* *Get Ready* (2006)

### Singles
* *Quand on ferme les yeux*/*Le phénomène* (1969)
* *The Morning Comes* (1970)
* *The Fool*/*Hide Away* (1971)
* *Aime-moi*/*Song for every Time* (1972)
* *Baby I feel so fine*/*My Lord* (1972)
* *Dans mon piano il y a des oiseaux*/*Elle chantait ma vie en musique* (1973)
* *M'laisse pas tomber* (1979)
* *Believe in Me*/*On the Road* (1979)
* *Besoin de vous* (1981)
* *On va s'aimer* (1983)
* *Les sunlights des tropiques*/*Près de toi* (1984)
* *J'ai le blues de toi*/*Si je l'aime* (1984)
* *Au soleil - Robinson Crusoé*/*Un monde entre nous* (1984)
* *Je veux tout*/*Sans elle* (1987)
* *Perdu dans New-York* (1989)
* *Plus fort la vie*/*Open your heart (and take a chance)* (1990)
* *Un vrai Noël* (2001)
* *Entendre ton sourire*/*Si tu voulais* (2002)

## Παραπομπές


## Εξωτερικοί σύνδεσμοι

* Επίσημος ιστότοπος
* Ιστοσελίδα για τον καλλιτέχνη

Μοντανιε Ζιλμπερ
Μοντανιε Ζιλμπερ
Μοντανιε Ζιλμπερ
Βαλέριους Κόρντους

Ο **Βαλέριους Κόρντους** (Valerius Cordus, 18 Φεβρουαρίου 1515 - 25 Σεπτεμβρίου 1544) ήταν Γερμανός ιατρός και βοτανολόγος. Ασχολήθηκε επίσης με τη γλωσσολογία και τη φιλοσοφία. Γιος Λουθηρανού, δίδαξε στο Πανεπιστήμιο της Βιρτεμβέργης. Το 1540 συνέθεσε για πρώτη φορά τον αιθέρα.

Ήταν ο πρώτος ειδικός που έγραψε ότι το κάρδαμο περιείχε το πρώτο γνωστό αιθέριο έλαιο. Πέθανε στα 29 χρόνια του από ελονοσία στη Ρώμη αλλά πρόλαβε στη σύντομη ζωή του να κάνει πολλά και να διδάξει σε αρκετά πανεπιστήμια, τα οποία έκαναν τα πρώτα τους βήματα στην κεντρική Ευρώπη.

Το όνομά του φέρει το φυτό Cordia.

Κατηγορία:Γερμανοί φυσικοί
Γιάννης Ζαφείρης

εναλλ.=yiannis zafeiris|μικρογραφία|267x267px|Γιάννης Ζαφείρης

Ο **Γιάννης Ζαφείρης** (Χίος, 3 Οκτωβρίου 1971) είναι Έλληνας ηθοποιός.

## Βιογραφία
Γεννήθηκε στη Χίο το 1971. Διετέλεσε καλλιτεχνικός διευθυντής του Δημοτικού Περιφερειακού Θεάτρου Βορείου Αιγαίου με έδρα τη Χίο (2010 - 2016). 

Μέλος της Εταιρείας Ελλήνων Σκηνοθετών (Ε.Ε.Σ), του Σωματείου Ελλήνων Ηθοποιών (Σ.Ε.Η), της Εταιρείας Ελλήνων Θεατρικών Συγγραφέων (Ε.Ε.Θ.Σ), του Διεθνούς Ινστιτούτου Θεάτρου (Δ.Ι.Θ). 

Ως επισκέπτης καθηγητής δίδαξε στο Πανεπιστήμιο Ιωαννίνων Θεατρική σκηνοθεσία και επεξεργασία στατικής εικόνας, καθώς και σε σχολεία και θεατρικά εργαστήρια υποκριτική, αυτοσχεδιασμό & σκηνοθεσία.

Ιδρυτικό στέλεχος του ΔΗΠΕΘΕ Βορείου Αιγαίου με έδρα τη Χίο και συνεργάτης του φορέα -ως ηθοποιός και σκηνοθέτης- από την πρώτη ημέρα λειτουργίας (1996), έως τη λύση της επιχείρησης (2016), την οποία και προσπάθησε να αποτρέψει. 

Συμμετείχε σε θεατρικές παραγωγές στο ελεύθερο θέατρο & σε Δημοτικά Περιφερειακά θέατρα. Σκηνοθέτησε ταινίες μικρού μήκους, ντοκιμαντέρ, μουσικά clip κ.α. Πήρε μέρος σε τηλεοπτικές σειρές και συνεργάστηκε με την κρατική τηλεόραση για εκπομπές της "Εκπαιδευτικής Τηλεόρασης". Έχει γράψει, μεταφράσει και διασκευάσει θεατρικά έργα, κάποια εκ των οποίων έχουν εκδοθεί (το 2003 κυκλοφόρησε η ποιητική συλλογή «Στεριανά Ναυάγια», το 2006 το μυθιστόρημα «Στου Αϊ Γιάννη τις Φωτιές», λίγο αργότερα τα θεατρικά έργα «Η Νερομπογιά» , "Συμπόσιον του Έρωτος" Παρουσίαση έργου κ.ά.).

## Άρθρα
* "Το δίκαιο, το δικαίωμα και η ελαφρότητα της σεισάχθειας" - ''(Άρθρο στο "Ποντίκι")'' 
* "Δημοτικά Περιφερειακά Θέατρα - Η Μελίνα ...ξαναπεθαίνει!" - ''(Άρθρο στο "Βήμα")''
* "Ο Λεβιάθαν, το Trio Stooges ...και η αυλαία με τη Σβάστικα" - ''(Άρθρο στο "Kounoupi")''
* "Όσο πολιτική και πολιτκοί, δεν αλλάζουν συμπεριφορά και πρακτικές" - ''(Συνέντευξη στο City-Culture")''
* "Όλη η Ελλάδα σε ένα Stick" - ''(Άρθρο στο "Left.gr")''
* "150 χρόνια μετά Βόρειοι και Νότιοι σε Ευρωπαϊκή version" - ''(Άρθρο στο "Left.gr")''
* "Αργοσβήνει ο θεσμός των Περιφερειακών Θεάτρων" - ''(Ανταπόκριση στο "Βήμα")''
* "Η αποξήρανση των ονείρων" - ''(Συνέντευξη στο "Left.gr")''
* "Ο Καλλικράτης και η αποξένωση των τοπικών κοινωνιών" - ''(Άρθρο στην "Αυγή")'' 

## Παραπομπές


Κατηγορία:Έλληνες σκηνοθέτες
Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Έλληνες θεατρικοί συγγραφείς
Κατηγορία:Έλληνες ηθοποιοί θεάτρου
Αρχιεπίσκοπος Κύπρου Χρυσόστομος Α΄

Ο **Αρχιεπίσκοπος Κύπρου Χρυσόστομος Α΄** (κατά κόσμον **Χριστόφορος Αριστοδήμου**, 27 Σεπτεμβρίου 1927 - 22 Δεκεμβρίου 2007) ήταν Ελληνοκύπριος θεολόγος και κληρικός. Διετέλεσε Μητροπολίτης Πάφου και κατόπιν Αρχιεπίσκοπος Κύπρου, διαδεχόμενος τον Μακάριο.

## Βιογραφικά στοιχεία
Ο κατά κόσμον Χριστόφορος Αριστοδήμου γεννήθηκε στο χωριό Στατός της Επαρχίας Πάφου. Έγινε δόκιμος μοναχός στη Μονή Κύκκου το 1940 και φοίτησε στο σχολείο του μοναστηριού. Το 1946 εισήχθη στο Παγκύπριο Γυμνάσιο και το 1952 μετακόμισε στην Αθήνα, όπου σπούδασε Θεολογία στη Θεολογική Σχολή του Πανεπιστημίου Αθηνών. 

Μετά την αποφοίτησή του, το 1961, επέστρεψε στην Κύπρο και έγινε ιεροκήρυκας της Μονής Κύκκου. Το 1961 χειροτονήθηκε πρεσβύτερος και κατόπιν έγινε αρχιμανδρίτης. Το 1966 μετέβη στη Μεγάλη Βρετανία. Εκεί έκανε μεταπτυχιακές σπουδές και έμαθε αγγλικά. Το 1968 επέστρεψε στην Κύπρο και χειροτονήθηκε Χωρεπίσκοπος Κωνσταντίας. Το 1973 ο Αρχιεπίσκοπος Μακάριος προκήρυξε επισκοπικές εκλογές στην Πάφο και ο Χρυσόστομος εξελέγη δια βοής Μητροπολίτης Πάφου.

Μετά το θάνατο του Αρχιεπισκόπου Μακαρίου, στις 3 Αυγούστου 1977, ο Χρυσόστομος ανέλαβε τοποτηρητής του αρχιεπισκοπικού θρόνου και στις 12 Νοεμβρίου του ίδιου έτους εξελέγη ομόφωνα Αρχιεπίσκοπος Κύπρου.

Το 2002 διαγνώστηκε ότι πάσχει από τη νόσο Αλτσχάιμερ. Το 2005 χειρουργήθηκε στο αριστερό ισχίο, μετά από πτώση του από τα σκαλιά του Αρχιεπισκοπικού Μεγάρου. Μετά από πολύμηνη κατάκλιση, κατά την οποία δεν μπορούσε να ασκήσει τα καθήκοντά του, λόγω και της ασθένειάς του, Ιεράρχες της Κύπρου ζήτησαν τον Οκτώβριο του 2005 τη μεσολάβηση του Οικουμενικού Πατριαρχείου. Αυτό συγκάλεσε Διευρυμένη Σύνοδο στο Σαμπεζύ της Ελβετίας τον Μάιο του 2006, η οποία κήρυξε τον αρχιεπισκοπικό θρόνο σε χηρεία και ξεκίνησε τις διαδικασίες για την εκλογή νέου Αρχιεπισκόπου.

Ο Αρχιεπίσκοπος Κύπρου Χρυσόστομος Α΄ απεβίωσε στις 22 Δεκεμβρίου του 2007.

## Παραπομπές


## Εξωτερικοί σύνδεσμοι
* Αρχιεπίσκοπος Κύπρου Χρυσόστομος Α΄ - Συμβολή στό ἔργο καί στήν προσφορά του, Επίσημη ιστοσελίδα της Εκκλησίας της Κύπρου
*ΑΡΧΙΕΠΙΣΚΟΠΟΣ ΚΥΠΡΟΥ ΧΡΥΣΟΣΤΟΜΟΣ Α΄. ΕΠΙΤΙΜΟΣ ΔΙΔΑΚΤΟΡΑΣ ΤΟΥ ΠΑΝ/ΜΙΟΥ ΑΘΗΝΩΝ (2/6/1998) 

Χρυσοστομος Α
Κατηγορία:Κύπριοι ιεράρχες
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Επίσκοποι του 20ού αιώνα
Κατηγορία:Επίσκοποι του 21ου αιώνα
Χρυσοστομος Α
Αρχιεπίσκοπος Κύπρου Μακάριος Β΄

Ο **Μακάριος Β΄** (κατά κόσμον **Μιχαήλ Χαραλάμπους Παπαϊωάννου**, 1870 - 28 Ιουνίου 1950) ήταν Ελληνοκύπριος θεολόγος και επίσκοπος, Αρχιεπίσκοπος Κύπρου κατά τα έτη 1947-1950.

## Βιογραφικά στοιχεία
Γεννήθηκε στο χωριό Πρόδρομος στη Μαραθάσα της Κύπρου το 1870. Σπούδασε στη Μεγάλη του Γένους Σχολή στην Κωνσταντινούπολη και κατόπιν στη Θεολογική Σχολή της Χάλκης.

Το 1917 εξελέγη Μητροπολίτης Κυρηνείας και στις 21 Δεκεμβρίου 1947 Αρχιεπίσκοπος Κύπρου, χωρίς συνυποψήφιο. Ήταν γνωστός για τις σκληρές του θέσεις απέναντι στους Άγγλους και την επιμονή του στην άμεση ένωση της Κύπρου με την Ελλάδα. Πέθανε στις 28 Ιουνίου 1950 στη Λευκωσία.

Μακαριος Β
Κατηγορία:Κύπριοι ιεράρχες
Κατηγορία:Επίσκοποι του 20ού αιώνα
Κατηγορία:Μητροπολίτες Κυρηνείας
Κατηγορία:Απόφοιτοι της Μεγάλης του Γένους Σχολής
Κατηγορία:Απόφοιτοι της Ιεράς Θεολογικής Σχολής της Χάλκης
Αρχιεπίσκοπος Κύπρου Κύριλλος Γ΄

Ο **Κύριλλος Γ΄** (Πραστειό Αμμοχώστου, 1859 – Λευκωσία, 16 Νοεμβρίου 1933) ήταν Ελληνοκύπριος επίσκοπος Κερύνειας και αργότερα Αρχιεπίσκοπος Κύπρου.

## Βιογραφία
Ο κατά κόσμον Παναγιώτης Βασιλείου, γεννήθηκε το 1859 στο χωριό Πραστειό Μεσαορίας και έγινε μοναχός στην ηλικία των 13 ετών στην Ιερά Μονή Αγίου Παντελεήμονος στο χωριό Μύρτου κοντά στην Κερύνεια. Σπούδασε φιλοσοφία και θεολογία στο Πανεπιστήμιο Αθηνών. Το 1895 εξελέγη Επίσκοπος Κερύνειας μετά το θάνατο του Κύριλλου Β΄, και στη συνέχεια εξελέγη Αρχιεπίσκοπος Κύπρου στις 11 Νοεμβρίου 1916. Ανθυποψήφιοί του ήταν ο Επίσκοπος Κιτίου Μελέτιος, ο Επίσκοπος Κύκκου Κλέοπας και ο Αρχιμανδρίτης Μακάριος Μυριανθέας, ο οποίος αργότερα έγινε ο Αρχιεπίσκοπος Κύπρου Μακάριος Β΄.

Ήταν πιο μετριοπαθής από τον προκάτοχο του Κύριλλο Β΄ και κατηγορήθηκε για υπερβολική συμπόνοια στους Βρετανούς αποικιοκράτες της Κύπρου. Επίσης, εξελέγη ως ένας από τους έξι χριστιανούς του Νομοθετικού Συμβουλίου.

Μετά τη Μικρασιατική Καταστροφή του 1922 η βρετανική διοίκηση δεν επέτρεπε έστω και την πρόσκαιρη αποβίβαση των Ελλήνων Μικρασιατών προσφύγων στην Αγγλοκρατοϋμενη Κύπρο. Έτσι, οι οικογένειες των Ελλήνων Μικρασιατών υποχρεώνονταν να συνεχίσουν τις περιπλανήσεις τους στη θάλασσα μέσα σε μικρά πλοία και σε καιρό τρικυμίας, ενώ σημειώθηκαν ναυάγια και θάνατοι προσφύγων λόγω κακουχιών και υπερπλήρωσης των πλοίων. Η ανάλγητη στάση των Βρετανών ανάγκασε τον Αρχιεπίσκοπο Κύπρου Κύριλλο να αποστείλει επιστολή προς τη διεθνή κοινότητα και τη βρετανική κυβέρνηση ώστε *να τερματιστεί το μαρτύριο χριστιανών και επιτραπεί η αποβίβαση των προσφύγων στην Κύπρο και όπως η Κυπριακή Κυβέρνηση παράσχει σε αυτούς την απόλυτα αναγκαία βοήθεια*. Παρά τις απαγορεύσεις των Άγγλων, οι Έλληνες Μικρασιάτες βρήκαν ανάμεσα στους Έλληνες της Κύπρου θερμή φιλοξενία και ρίζωσαν στο νησί. Από τον Σεπτέμβριο έως τον Δεκέμβριο του 1922 κατέφθασαν στην Κύπρο 2.400 πρόσφυγες από τη Μικρά Ασία.

Ενεργοποίησε τις Μονές και τις ενορίες για την ηθική και υλική κάλυψη των αναγκών των προσφύγων και τη στήριξή τους με εράνους και προσφορές. Μάλιστα με πρωτοβουλία του τελέστηκαν μνημόσυνα σε όλους τους ναούς της Κύπρου στη μνήμη του μάρτυρα Χρυσοστόμου Μητροπολίτη Σμύρνης και των συν αυτώ. Στη σχετική εγκύκλιο ανέφερε την τέλεση μνημοσύνων *ὑπὲρ ἀναπαύσεως τῶν κατὰ τὴν Μικρασίαν ἐν μαρτυρίῳ κοιμηθέντων ἀδελφῶν ἡμῶν Χρυσοστόμου Ἀρχιερέως καὶ τῶν σὺν αὐτῷ ἐν πυρί, φόνῳ μαχαίρας ἢ ἄλλως ἀθλησάντων ὑπὲρ Πίστεως καὶ Πατρίδος* και την ανάγκη διενέργειας εράνου στους ναούς υπέρ των *ἑκατοντάδων χιλιάδων Μικρασιατῶν ἀδελφῶν ἡμῶν, πλανωμένων ἤδη μακρὰν τῆς πατρίου γῆς, ἄνευ ἐνδυμάτων,ἄνευ ἄρτου, ἄνευ στέγης*.

Απεβίωσε στις 16 Νοεμβρίου 1933 από πλευρίτιδα. Ο τάφος του βανδαλίστηκε το Μάρτιο του 2010.

## Παραπομπές


## Βιβλιογραφία
* 
* 

## Εξωτερικοί σύνδεσμοι
*Αρχιεπίσκοπος Κύπρου Κύριλλος Γ΄ στον ''Πανδέκτη'', του Εθνικού Ιδρύματος Ερευνών

Κυριλλος Γ
Κατηγορία:Κύπριοι ιεράρχες
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Επίσκοποι του 20ού αιώνα
Κατηγορία:Μητροπολίτες Κυρηνείας
Αρχιεπίσκοπος Κύπρου Λεόντιος

Ο **Αρχιεπίσκοπος Κύπρου Λεόντιος** (κατά κόσμον ***Αντώνιος Λεοντίου***; 3 Μαρτίου 1896 - 26 Ιουλίου 1947) ήταν Αρχιεπίσκοπος Κύπρου.

## Βιογραφία
Γεννήθηκε στη Λεμεσό στις 3 Μαρτίου 1896. Σε ηλικία δεκαεπτά ετών έγινε μοναχός στη Μονή Αγίου Γεωργίου. Σπούδασε Θεολογία στο Πανεπιστήμιο Αθηνών και κατόπιν ακολούθησε μεταπτυχιακές σπουδές στο Πανεπιστήμιο Κολούμπια και στη Θεολογική Ακαδημία της Νέας Υόρκης.

Το 1933 που πέθανε ο Κύριλλος Γ΄, ο Λεόντιος ήταν Μητροπολίτης Πάφου. Ήταν μάλιστα ο μοναδικός επίσκοπος στην Κύπρο, καθώς η Αγγλική Διοίκηση του νησιού είχε απελάσει τους υπόλοιπους ως υποκινητές επεισοδίων. Έγινε έτσι τοποτηρητής του χηρεύοντος θρόνου, αλλά η πολιτική κατάσταση ανέβαλε επί μακρόν την εκλογή νέου Αρχιεπισκόπου και την εξομάλυνση της κατάστασης. Το ξέσπασμα του Β΄ Παγκοσμίου Πολέμου περιέπλεξε τα πράγματα. Μετά τον πόλεμο, οι Άγγλοι επέτρεψαν την επιστροφή του ενός απελαθέντος ιεράρχη, του Κυρηνείας Μακαρίου (ο Κιτίου Νικόδημος είχε ήδη πεθάνει εξόριστος). Το Οικουμενικό Πατριαρχείο βοήθησε την κατάσταση στέλνοντας στην Κύπρο τον Μητροπολίτη Δέρκων Ιωακείμ, καθώς ο Καταστατικός Χάρτης της Εκκλησίας της Κύπρου προνοούσε τρεις Ιεράρχες για να είναι έγκυρη η Σύνοδος που θα εκλέξει νέο Αρχιεπίσκοπο. Εν μέσω διχασμού περί την Ένωση του νησιού με την Ελλάδα, η δεξιά υποστήριξε την εκλογή του Αρχιεπισκόπου Σιναίου Πορφυρίου και η αριστερά τον Πάφου Λεόντιο (Ενωσιακοί και μετριοπαθείς αντιστοίχως). 

Στις 20 Ιουνίου 1947 ο Λεόντιος εξελέγη Αρχιεπίσκοπος και ενθρονίστηκε κατόπιν πιέσεων, καθώς δήλωνε ότι δεν θα δεχόταν την εκλογή του. Πέθανε μετά από 37 ημέρες, στις 26 Ιουλίου, σε ηλικία μόλις 51 ετών. Ο πρόωρος θάνατός του πυροδότησε τότε έντονες φήμες για δηλητηρίασή του, πράγμα που ποτέ δεν επιβεβαιώθηκε.

## Παραπομπές


## Πηγές
* Κωστής Κοκκινόφτας «Τα νεανικά χρόνια του Αρχιεπισκόπου Λεοντίου» // Επετηρίς Κυπριακής Εταιρείας Ιστορικών Σπουδών. 2003 — № 6. — σ. 224—229.
* 
* 

Λεοντιος
Κατηγορία:Κύπριοι ιεράρχες
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Επίσκοποι του 20ού αιώνα
Λεοντιος
Αρχιεπίσκοπος Κύπρου Κύριλλος Β΄

Ο Αρχιεπίσκοπος Κύπρου **Κύριλλος Β΄** , κατά κόσμον **Κωνσταντίνος Παπαδόπουλος**, γεννήθηκε στο χωριό Πρόδρομος στις 26 Οκτωβρίου 1845. Σε ηλικία 15 ετών πήγε υπότροφος κοντά στον τότε Αρχιεπίσκοπο Μακάριο Α΄. Σπούδασε στη Θεολογική Σχολή Τιμίου Σταυρού Ιεροσολύμων. Το 1889 εξελέγη Μητροπολίτης Κυρηνείας και τέσσερα χρόνια μετά Μητροπολίτης Κιτίου. 

Με το θάνατο του Αρχιεπισκόπου Σωφρονίου Γ΄ το 1900 και τον προηγούμενο θάνατο του Μητροπολίτη Πάφου Επιφανείου το 1899, η Εκκλησία της Κύπρου είχε μείνει με δυο μόνο Ιεράρχες, τον Κιτίου Κύριλλο και τον συνονόματό του Κυρηνείας Κύριλλο. Ο Κιτίου ήταν υπέρ της άμεσης Ένωσης της Κύπρου με την Ελλάδα, ενώ ο Κυρηνείας ήταν πιο μετριοπαθής. Οι δύο Ιεράρχες αντιπαρατέθηκαν έντονα και δίχασαν το λαό, σε σημείο ώστε να παρέμβει το Οικουμενικό Πατριαρχείο, το Πατριαρχείο Αλεξανδρείας, το Πατριαρχείο Ιεροσολύμων, ακόμα και η Κυβέρνηση της Μεγάλης Βρετανίας για εξομάλυνση της κατάστασης.

Το 1908 ο Οικουμενικός Πατριάρχης Ιωακείμ αποφάσισε να δώσει λύση στο πρόβλημα με την εκλογή του Κυρίλλου Κυρηνείας ως Αρχιεπισκόπου. Απέστειλε μάλιστα στην Κύπρο ως Έξαρχο τον μετέπειτα Πατριάρχη Βασίλειο Γ΄. Οι οπαδοί του Κυρίλλου Κιτίου αντέδρασαν πολύ έντονα και πραγματοποίησαν ογκωδέστατο συλλαλητήριο στη Λευκωσία. Το πλήθος προχώρησε προς την Αρχιεπισκοπή για να εμποδίσει την ενθρόνιση του νέου Αρχιεπισκόπου. Τότε ο Άγγλος κυβερνήτης έδωσε διαταγή στα αγγλικά στρατεύματα να εκκενώσουν την Αρχιεπισκοπή. Τελικά το πρόβλημα λύθηκε το 1909 με παρέμβαση του Πατριαρχείου Αλεξανδρείας. Ο Κύριλλος Κυρηνείας δεν διεκδίκησε εκλογή στον Αρχιεπισκοπικό Θρόνο και έτσι ομόφωνα αναδείχθηκε Αρχιεπίσκοπος ο Κύριλλος Κιτίου.

Όμως, ακόμη και και μετά την εκλογή του Κυρίλλου Β΄, οι αντιπαραθέσεις και οι ακρότητες συνεχίζονται και σταματούν μόνο μόνο μετά από νέα παρέμβαση του Πατριαρχείου Αλεξανδρείας το 1910, οπότε οι δυο Ιεράρχες συναντήθηκαν στο Μετόχι Κύκκου, όπου μετά από αμοιβαίες υποχωρήσεις έδωσαν τέλος στη μεταξύ τους αντιπαλότητα.

Ο Αρχιεπίσκοπος Κύπρου Κύριλλος Β΄ πέθανε 7 χρόνια μετά την εκλογή του, στις 6 Ιουλίου 1916.

## Εξωτερικοί σύνδεσμοι
* Προσωπικότητες >> Κύριλλος Β΄ 

Κατηγορία:Αρχιεπίσκοποι Κύπρου
Κατηγορία:Κύπριοι ιεράρχες
Κατηγορία:Επίσκοποι του 20ού αιώνα
Κατηγορία:Μητροπολίτες Κιτίου
Κατηγορία:Μητροπολίτες Κυρηνείας
Κρεμλίνο

Το **Κρεμλίνο** (Ρωσικά: кремль, προφορά σύμφωνα με το  Διεθνές Φωνητικό Αλφάβητο: [krʲemlʲ]) είναι η ρωσική λέξη για το «φρούριο», ή το «κάστρο» και αναφέρεται σε οποιοδήποτε μείζον οχυρωμένο κεντρικό σύμπλεγμα στις ιστορικές ρωσικές πόλεις. Αυτή η λέξη συχνά χρησιμοποιείται για να γίνει αναφορά στο ευρύτερα γνωστό, το Κρεμλίνο της Μόσχας, ή την κυβέρνηση που εδρεύει εκεί. Το όνομα «Κρεμλίνο» έχει συχνά εσφαλμένως συνδεθεί και με τον Καθεδρικό Ναό του Αγίου Βασιλείου, λόγω του ιδιαιτέρου σχήματός του, αν και δεν αποτελεί τμήμα του Κρεμλίνου της Μόσχας.

## Ετυμολογία
Η ετυμολογία της λέξης δεν έχει εξακριβωθεί οριστικά.  Υπάρχουν διάφορες εκδοχές, όπως για παράδειγμα η σύνδεση της λέξης με την ελληνική λέξη *κρημνός*. Άλλη ετυμολόγηση υποστηρίζει ότι η λέξη κρεμλίνο προέρχεται από την τουρκική λέξη για το φρούριο, που είναι *Kermen*.

## Κατάλογος κρεμλίνων Ρωσικών πόλεων

* Μνημεία Παγκόσμιας Πολιτιστικής Κληρονομιάς
** Μόσχα
** Νόβγκοροντ
** Καζάν
** Σούζνταλ
** Σολοβκί

* Υπάρχοντα
** Αστραχάν
** Κολόμνα
** Νίζνι Νόβγκοροντ
** Πσκοβ
** Ροστόφ
** Σμολένσκ
** Τομπόλσκ
** Τούλα
** Ζαράισκ

*Σε ερείπια
** Γκντοφ
** Ιζμπόρσκ
** Πόρχοφ
** Σέρπουχοφ
** Βελίκιγιε Λούκι
** Τορζόκ

*Χωρίς τείχη
** Ντμίτροφ
** Ριαζάν
** Βόλογκντα
** Γιαροσλάβλ

*Μόνο ίχνη
** Μπόροβσκ
** Οπότσκα
** Σταροντούμπ
** Τβερ

*Αγνώστου καταστάσεως
** Όστροφ
** Βολοκολάμσκ

Κατηγορία:Πολιτική της Ρωσίας
*
Καθεδρικός Ναός Αγίου Βασιλείου (Μόσχα)

Ο **Καθεδρικός Ναός της Αγίας Σκέπης της Υπεραγίας Θεοτόκου επί της τάφρου** (ρωσικά: Собор Василия Блаженного, επίσημη ονομασία: Собор Покрова пресвятой Богородицы, что на Рву) πιο γνωστός ως **Καθεδρικός Ναός του Αγίου Βασιλείου του Ευλογημένου** ή **Καθεδρικός του Αγίου Βασιλείου**, είναι μια εκκλησία με πολλούς κρομμυοειδείς τρούλους, η οποία βρίσκεται στην Κόκκινη Πλατεία της Μόσχας και είναι το σύμβολό της.

Την ανέγερση του Καθεδρικού Ναού ζήτησε ο Τσάρος Ιβάν Δ΄ ο *Τρομερός* και κτίστηκε μεταξύ των ετών 1555 και 1561 σε ανάμνηση της κατάκτησης του Χανάτου του Καζάν που έγινε στις αρχές Οκτωβρίου του 1552, ακριβώς την ημέρα  κατά την οποία η ορθόδοξη εκκλησία γιορτάζει την Αγία Σκέπη της Υπεραγίας Θεοτόκου. Το 1588 ο Τσάρος Φιοντόρ Α΄ ο *Κωδωνοκρούστης* προσέθεσε ένα παρεκκλήσιο στην ανατολική πλευρά του ναού, πάνω από τον τάφο του Αγίου Βασιλείου του διά Χριστόν σαλού (*Василий Блаженный*), από τον οποίο πήρε ολόκληρος ο Καθεδρικός Ναός το όνομά του.

thumb|left|220px|Κοντινή άποψη του Ναού
Ο Ναός βρίσκεται στο νοτιοανατολικό άκρο της Κόκκινης Πλατείας, ακριβώς απέναντι από το Κρεμλίνο. Δεν είναι ιδιαίτερα μεγάλος και αποτελείται από εννέα παρεκκλήσια, κτισμένα γύρω από ένα κεντρικό κτίριο. Η αρχική ιδέα ήταν το κάθε παρεκκλήσιο να αφιερωθεί σε άγιο, στην ημέρα μνήμης του οποίου ο Τσάρος πέτυχε στρατιωτική νίκη. Οι χαρακτηριστικοί κρεμμυδόσχημοι τρούλοι του ακολουθούν την παραδοσιακή ρωσική ναοδομία και σε συνδυασμό με την πολυχρωμία τους διαμορφώνεται το τελικό εντυπωσιακό σύνολο. Ο θρύλος λέει ότι ο Ιβάν ο Τρομερός τύφλωσε τον αρχιτέκτονα Ποστνίκ Γιάκοβλεφ, μόλις τελείωσε ο Ναός, για να τον εμποδίσει να ξανακτίσει κάτι τόσο εντυπωσιακό.

Σε έναν κήπο μπροστά στο Ναό βρίσκεται ένα μπρούτζινο άγαλμα προς τιμήν των Ντμίτρι Ποζάρσκι και Κουζμά Μίνιν, εθελοντών στην αντίσταση ενάντια στους εισβολείς Πολωνούς στα τέλη του 16ου και αρχές του 17ου αιώνα. Αρχικά το άγαλμα είχε στηθεί στο κέντρο της Κόκκινης Πλατείας, αλλά η σοβιετική Κυβέρνηση θεώρησε ότι εμπόδιζε τις μεγαλειώδεις στρατιωτικές παρελάσεις και το μετακίνησε μπροστά στο Ναό το 1936. 

Ο Καθεδρικός Ναός του Αγίου Βασιλείου δεν πρέπει να συγχέεται με το Κρεμλίνο. Βρίσκεται ακριβώς δίπλα του, αλλά δεν αποτελεί κατά κανένα τρόπο συνέχειά του ή τμήμα του.

## Φωτογραφίες


Image:Russie - Moscou - place rouge saint basile.jpg|Το τέμπλο στο εσωτερικό του Ναού
Image:St Basil cathedral 2004 at night.jpg|Νυκτερινή άποψη
Image:Stbasils1 sept2002.jpg|Άποψη από το Ξενοδοχείο Rossiya
Image:RedSquareGate.JPG|Άποψη από την «Ιβηρική Πύλη»
Saint Basil's Cathedral in winter, Moscow, Russia.jpg


## Παραπομπές

## Εξωτερικοί σύνδεσμοι
* 

Κατηγορία:Καθεδρικοί ναοί στη Ρωσία
Κατηγορία:Κτίρια και κατασκευές στη Μόσχα
Μοσχα
Κατηγορία:Αξιοθέατα στη Ρωσία
Κατηγορία:Εκκλησίες στη Ρωσία
Κατηγορία:Κόκκινη Πλατεία
Χρίστο Σμύρνενσκι

Ο **Χρίστο Ντιμιτρόφ Ιζμιρλίεφ** (*Христо Димитров Измирлиев*, 17 Σεπτεμβρίου 1898 - 18 Ιουνίου 1923), γνωστός ως **Χρίστο Σμύρνενσκι** (*Христо Смирненски*), ήταν Βούλγαρος ποιητής, από τους κύριους εκφραστές της βουλγαρικής λογοτεχνίας των αρχών του 20ου αιώνα. Το ψευδώνυμο Σμύρνενσκι (Σμυρναίος, ο εκ Σμύρνης) προέρχεται από την απόδοση του επιθέτου του, Ιζμιρλίεφ (Ιζμίρ = Σμύρνη), στη βουλγαρική.

Παρά τον πρόωρο του θάνατο, άφησε πίσω του πλούσιο και αξιόλογο έργο. Μια από τις πρόσφατες εκδόσεις στη βουλγαρική με συλλογές από ποιήματά του αποτελείται από οκτώ τόμους.
Το έργο του είναι επηρεασμένο από τις ιδέες του Μακεδονικού Αγώνα καθώς και τις σοσιαλιστικές του πεποιθήσεις.

## Τα πρώιμα χρόνια
Γεννήθηκε στο Κιλκίς, από τον Ντιμήτρ Ιζμιρλίεφ (*Димитър Измирлиев*) και την Ελισσαβέτα Ποπαναστάσοβα (*Елисавета Попанастасова*) στις 17 Σεπτεμβρίου 1898. Την εποχή εκείνη η πόλη βρισκόταν υπό Οθωμανική κατοχή, όπως και το μεγαλύτερο μέρος της Μακεδονίας.

Πέθανε στις 18 Ιουνίου 1923.

## Παραπομπές


## Πηγές
*Hristo Smirnenski biography
*Εργογραφία του ποιητή 

## Εξωτερικοί σύνδεσμοι
* 

Κατηγορία:Βούλγαροι ποιητές
Κατηγορία:Βούλγαροι Μακεδόνες
Αρχαία Νεμέα Κορινθίας

Η **Αρχαία Νεμέα** (*παλαιά ονομασία: Ηράκλειον, Κουτσομόδι*) είναι ημιορεινό χωριό του Νομού Κορινθίας. Βρίσκεται σε υψόμετρο 286 μέτρων και το 2021 είχε 308 μόνιμους κατοίκους. Υπάγεται στην κοινότητα Αρχαίας Νεμέας του δήμου Νεμέας της Περιφέρειας Πελοποννήσου. Παλιότερα ονομάζοταν Ηράκλειο ή Κουτσομόδι. Το σύγχρονο χωριό Κουτσομόδι παλιότερα αποτελούσε συνοικία της Αρχαίας Νεμέας ενώ ολόκληρο το χωριό είχε αυτό το όνομα.

Ονομαστή πόλη της αρχαιότητας, γνωστή και από το μυθικό λιοντάρι, που σκότωσε ο Ηρακλής. Τα ερείπια του ναού του Νέμειου Δία, από τον οποίο σώζονται μόνο εννέα κίονες και οι σπόνδυλοι μερικών άλλων, βρίσκονται σε πολύ μικρή απόσταση από το σημερινό χωριό της Αρχαίας Νεμέας. Ονομαστά είναι και τα κρασιά Νεμέας που παράγονται στην περιοχή.

## Πληθυσμός
Η Αρχαία Νεμέα γνώρισε σημαντική πληθυσμιακή αύξηση απο το 1879 μέχρι και το 1961 (με εξαίρεση το 1920 και 1951 που είχε μεγάλη μείωση) ενώ έκτοτε ο πληθυσμός της έχει μειωθεί σημαντικά.

## Αρχαιολογικός χώρος

Η αρχαία Νεμέα αποτελεί έναν απο τους πιο σημαντικούς αρχαιολογικούς χώρους της Πελοποννήσου. Υπήρξε σημαντική πόλη στην αρχαιότητα - επάνω στον δρόμο που ένωνε την Κόρινθο με το Άργος - και τόπος διοργάνωσης των Νέμεων αγώνων. Επίσης η πόλη κατέχει περίοπτη θέση στην αρχαία ελληνική μυθολογία αφού είναι εδώ που ο Ηρακλής σκότωσε το Λιοντάρι της Νεμέας. 
## Παραπομπές


## Βιβλιογραφία
*
*Καρλ Μπλέγκεν, "The American Excavation at Nemea, Season of 1924", *Art and Archaeology* 9, 1925
*B. H. Hill, *The Temple of Zeus at Nemea* (Princeton 1966)
*Darice E. Birge, Lynn H. Kraynak, and Stephen G. Miller, *Nemea I, Topographical and Architectural Studies: The Sacred Square, the Xenon, and the Bath* (Berkeley and Los Angeles 1992)
*Stephen G. Miller, *Nemea II: The Early Hellenistic Stadium* (Berkeley and Los Angeles 2001)
*Stephen G. Miller, *Nemea: A Guide to the Site and the Museum*, 2nd ed. (Athens 2004)
*Robert C.Knapp and John D. Mac Isaac, Nemea III: The Coins (Berkeley and Los Angeles 2005)

Κατηγορία:Δήμος Νεμέας
Κατηγορία:Πόλεις της αρχαίας Κορινθίας
Κατηγορία:Αρχαιολογικοί τόποι στην Κορινθία
Κατηγορία:Χωριά της περιφερειακής ενότητας Κορινθίας
Λέρνη

Η **Λέρνη** ή **Λέρνα** είναι αρχαία παραθαλάσσια τοποθεσία της Αργολίδας, περίπου 7 χλμ. νότια του Άργους και 12 χλμ. νοτιοδυτικά του Ναυπλίου, κοντά στη θέση του σημερινού οικισμού Μύλοι, στις ανατολικές υπώρειες του όρους Ποντίνου. Ήταν φημισμένη στην αρχαιότητα για τα άφθονα νερά της. Κατά την Πρωτοελλαδική Εποχή, στη θέση αυτή άκμαζε σημαντικός προϊστορικός οικισμός.

Η Λέρνη αναφέρεται άλλοτε ως ποταμός, άλλοτε ως πηγή και άλλοτε ως λίμνη (και συνεκδοχικά ως πεδιάδα) και έδωσε την ονομασία της σε ολόκληρη την περιοχή. Από την πηγή Λέρνη πήγαζε ο ποταμός Ποντίνος, παράλληλα σχεδόν προς τον Αμυμώνη εκβάλλοντας στη παρακείμενη θάλασσα μετά από ρου μικρού μήκους. Από τα άφθονα νερά της, καθώς και άλλων παρακείμενων πηγών όπως του Αμφιαράου σχηματίζονταν κατά την αρχαιότητα πολλά τέλματα από τα οποία και γεννήθηκε ο μύθος της Λερναίας Ύδρας. Επίσης στον ίδιο χώρο ήταν και η λίμνη Αλκυονία, την οποία θεωρούσαν απύθμενη) και είσοδο του Κάτω Κόσμου. Από αυτήν, σύμφωνα με τη μυθολογία, κατέβηκε ο Διόνυσος στον Άδη για να φέρει τη Σεμέλη.

Η αφθονία των πλούσιων υδάτων της περιοχής μαρτυρείται και από το γεγονός ότι σε απόσταση μικρότερη των 400 μ. από την ακτή, μέσα στη θάλασσα, υφίσταται η μεγάλη πηγή γλυκού νερού λεγόμενη «Δεινή» ή «Ανάβολος» στην οποία κατά τον Παυσανία οι Αργείοι έρριχναν ζωντανά άλογά τους, ως θυσία προς τον Ποσειδώνα, τα οποία στη συνέχεια ο θεός τα ελευθέρωνε και επέστρεφαν στην ακτή. Η όλη περιοχή της Λέρνης ήταν στενότατα συνδεδεμένη με την αρχαία λατρεία του υγρού στοιχείου. Εκεί γιορτάζονταν τα Λέρναια.

## Ο προϊστορικός οικισμός της Λέρνας
Η Λέρνα είναι θέση ιδιαίτερα σημαντική από αρχαιολογική άποψη. Η πρώτη περίοδος δραστηριότητας στο χώρο χρονολογείται ήδη από τη νεολιθική περίοδο (περίοδος Λέρνα  V). Η κατοίκηση, όπως μαρτυρά η κεραμική εξακολουθεί και κατά την πρωτοελλαδική και ειδικά κατά τη δεύτερη φάση κατοίκησης της συγκεκριμένης περιόδου (Πρωτοελλαδική ΙΙ) ο οικισμός τειχίζεται. Μεταξύ των διαφόρων κτιρίων-οικιών, το πιο σημαντικό για την ώρα είναι η λεγόμενη *Οικία με διαδρόμους*, τύπος που συναντάται και σε άλλες θέσεις τις περιόδου. Πέραν της πολύπλοκης κάτοψης, εντύπωση προκαλεί το σύνολο πήλινων σφραγισμάτων, που βρέθηκε εντός δωματίου του κτιρίου και για το οποίο έχουν διατυπωθεί απόψεις σχετικά με τον χαρακτήρα που προσδίδει στο κτίριο. Πιθανολογείται ότι ίσως πρόκειται για κτίριο με διοικητική λειτουργία ή για χώρο όπου γίνονταν κοινωνικές εκδηλώσεις, βάσει και της κεραμικής που βρέθηκε στη θέση ή πιθανόν να αποτελεί χώρο με πολλές λειτουργίες. Μετά από καταστροφή της θέσης, κατά την πρωτοελλαδική περίοδο, η θέση εξακολουθεί να κατοικείται στην μέση και ύστερη εποχή του Χαλκού, όπως και κατά τα ιστορικά χρόνια.

## Αρχαιολογικός χώρος
Ο αρχαιολογικός χώρος της Λέρνης είναι επισκέψιμος και προσφέρει μια μοναδική εμπειρία που συνδυάζει τη φυσική ομορφιά των πηγών με την προϊστορική ιστορία. Μπορείτε να βρείτε πληροφορίες για το ωράριο στην επίσημη σελίδα του Υπουργείου Πολιτισμού.

## Παραπομπές


Κατηγορία:Πόλεις της αρχαίας Αργολίδας
Κατηγορία:Νεολιθικοί αρχαιολογικοί τόποι στην Ελλάδα
Κάτω Πιτσά Κορινθίας

Το χωριό **Κάτω Πιτσά** είναι κτισμένο κατά μήκος της παραλίας του Κορινθιακού Κόλπου. Βρίσκεται 12 χιλιόμετρα Ανατολικά του Δερβενίου και 43 χιλιόμετρα Δυτικά της Κορίνθου.

Το Κάτω Πιτσά μάζί με τον οικισμό Άνω Πιτσά αποτελούν το Δημοτικό Διαμέρισμα Πιτσών που σήμερα ανήκει στο Δήμο Ξυλοκάστρου.

Η Κοινότητα Πιτσά προήλθε το 1912 από τον τ. Δήμο Ευρωστίνης. Την αποτελούσαν το ορεινό χωριό Πιτσά (Απάνω Πιτσά), κτισμένο στη Δυτική πλευρά του Πιτσαδέικου Αη Λιά ύψ. 1114 μ. ,και τον παραθαλάσσιο οικισμό (13 χιλιόμετρα ΒΑ) Πιτσαδέικα ή Κάτω Πιτσά.Το 1851 με την απογραφή που έγινε στο Άνω Πιτσά ευρέθησαν 102 κατοικίες και 417 κάτοικοι. Το 1886 οι κάτοικοι ήταν 216. Το 1915 η έδρα της Κοινότητας μεταφέρθηκε από το Άνω Πίτσα στο Κάτω Πιτσά. Το 1920 οι κάτοικοι ήταν 837 ψυχές. Το 1971 στο Κάτω Πιτσά έμεναν 783 άτομα και στο Άνω 4. Το 1981, οι πληθυσμοί ήταν 780 και 5 αντιστοίχως. Το 1991 συνολικά οι κάτοικοι ήσαν 880 και το 2001 μειώθηκαν στα 729 άτομα.

Κατηγορία:Δήμος Ξυλοκάστρου - Ευρωστίνης
Κατηγορία:Χωριά της περιφερειακής ενότητας Κορινθίας
Κωνσταντίνος Χριστόπουλος

:Για τον βουλευτή, δείτε Κωνσταντίνος Αθ. Χριστόπουλος*.

Ο *'Κωνσταντίνος Χριστόπουλος** ή **Χριστιάς''' (1872 - 1957) ήταν ο ιδρυτής της «Ηλειακής Βιβλιοθήκης»

Γεννήθηκε στον Πύργο και σπούδασε ιατρική. Υπηρέτησε ως στρατιωτικός γιατρός από το 1897 έως το 1920, οπότε και παραιτήθηκε. Είχε έναν γιο, ο οποίος απεβίωσε μόλις σε ηλικία 17 χρονών και δυο κόρες: τη Φανή, μητέρα  του πρώην πρωθυπουργού Κωνσταντίνου Σημίτη, και την Αγγελικη. Στους Βαλκανικούς πολέμους συμμετείχε ως γιατρός και κατάφερε να προαχθεί ως τον βαθμό του γενικού αρχιάτρου. Το 1925 έθεσε χωρίς επιτυχία υποψηφιότητα για τον δημαρχιακό θώκο.

Στις 25 Απριλίου 1923 ίδρυσε την «Ηλειακή βιβλιοθήκη» ενώ το 1953, ύστερα από δικές του προσπάθειες, την μετέτρεψε σε κρατική. Στην βιβλιοθήκη δώρισε χιλιάδες τόμους καθώς και την πατρική του οικία με σκοπό να στεγαστεί η βιβλιοθήκη. Το ταφικό μνημείο, το οποίο κατασκεύασε στο Α΄ νεκροταφείο Πύργου για τον νεκρό γιό του, ξεχωρίζει για την τεχνική του.

## Πηγές
*https://web.archive.org/web/20070512212520/http://vivl-pyrgou.ilei.sch.gr/

Κατηγορία:Έλληνες στρατιωτικοί γιατροί
Κατηγορία:Έλληνες ευεργέτες
Κάλαμος Λευκάδας

**Ο Κάλαμος** (σπανιότερα **η Κάλαμος**), (24,964 τ. χλμ κάτ. 342, 2021), είναι μικρό νησί στο Ιόνιο Πέλαγος, σε πολύ κοντινή απόσταση από τη δυτική ακτή της Αιτωλοακαρνανίας.

## Γεωγραφικά στοιχεία
Το νησί βρίσκεται ακριβώς απέναντι (νότια) από το χωριό Μύτικας της Αιτωλοακαρνανίας, αλλά παρά την κοντινή του απόσταση ανήκει διοικητικά στην περιφερειακή ενότητα Λευκάδας μαζί με άλλα μικρά νησιά της περιοχής. Είναι κυρίως ορεινό, η κορυφή μάλιστα του βουνού (Βουνί) που δεσπόζει στο νησί φτάνει τα 745 μέτρα. Η επικοινωνία με την ηπειρωτική χώρα γίνεται με καΐκια που εκτελούν δρομολόγια από και προς τον Μύτικα στην ακτή της Αιτωλοακαρνανίας. Το νησί φημίζεται για τις όμορφες παραλίες του και αρκετοί το επισκέπτονται κατά τους καλοκαιρινούς μήνες.

## Ιστορικά στοιχεία
Το νησί έγινε γνωστό στα Ορλωφικά από τις επιδρομές που εξαπέλυσε από τις ακτές του ο Λάμπρος Κατσώνης το 1791. Στα χρόνια της Ελληνικής Επανάστασης του 1821 το νησί ήταν έρημο. Μετά τη Μάχη του Πέτα (4 Ιουλ. 1822) όσοι δεν μπόρεσαν να καταφύγουν στο Μεσολόγγι αποβιβάστηκαν στον Κάλαμο, που τότε τελούσε υπό αγγλική κυριαρχία. Ο τότε αρμοστής Τόμας Μαίτλαντ θεώρησε ανεπιθύμητους τους επαναστάτες και τους έδιωξε.

Ωστόσο, οι πρώτες ενδείξεις κατοίκησης του νησιού ανάγονται στην Νεολιθική εποχή. Είναι βέβαιο ότι ο Κάλαμος κατοικούνταν επίσης στη Μυκηναϊκή και στην Κλασική περίοδο. Από τα Ελληνιστικά χρόνια το πέρασμα του στενού Καλάμου - Μύτικα αποκτά ιδιαίτερη στρατιωτική σημασία και εποπτεύεται αρχικά από ένα μικρό οχυρό κτισμένο στη κορυφή Ξυλόκαστρο και ένα σύστημα πύργων στον περιβάλλοντα χώρο. 

Η εποπτεία του στενού οργανώνεται καλύτερα, όταν στα ύστερα Ρωμαϊκά χρόνια κτίζεται ένα ισχυρό κάστρο χαμηλότερα, ανάμεσα στους οικισμούς Κάλαμο και Επισκοπή. Στο περιθώριο των συγκρούσεων, η πειρατεία αποτελούσε ένα μόνιμο πρόβλημα στην περιοχή, ιδιαίτερα σε εποχές απώλειας του κρατικού ελέγχου, όπως κατά την εποχή της πτώσης της Βυζαντινής Αυτοκρατορίας, αλλά και κατά τον 16ο και 18ο αι. Στο μεγαλύτερο μέρος του 18ου αι. κυριαρχούν οι Βενετοί, ενώ η οικονομία του Καλάμου ελέγχεται από την οικογένεια Δελλαδέτσιμα που εισπράττει το φόρο της δεκάτης. Ακολουθούν στο τέλος του αιώνα οι Ρώσοι και το 1807 το νησί περιέρχεται στους Γάλλους.

## Εκκλησία
μικρογραφία|267x267εσ|Το λιμανάκι στον Κάλαμο.
μικρογραφία|265x265εσ|Ο Κάλαμος και το Βουνί από τον Μύτικα.
Ο Κάλαμος υπάγεται εκκλησιαστικώς στην Ιερά Μητρόπολη Λευκάδος και Ιθάκης.

## Πληθυσμιακά στοιχεία
Οι απογραφές πληθυσμού μετά τον Β' Παγκόσμιο πόλεμο είναι:

## Παραπομπές


## Εξωτερικοί σύνδεσμοι
* 
* Ο Κάλαμος στο Ίντερνετ

Κατηγορία:Περιφερειακή ενότητα Λευκάδας
Κατηγορία:Χωριά της περιφερειακής ενότητας Λευκάδας
Κοινότητα Καλάμου

Με το όνομα **Κοινότητα Καλάμου** αναφέρονται δύο κοινότητες της Ελλάδας:

*Κοινότητα Καλάμου Αττικής
*Κοινότητα Καλάμου Λευκάδας
Καστός Λευκάδας

Ο **Καστός** είναι ένα από τα μικρότερα κατοικημένα νησιά του Ιονίου πελάγους. 

## Γεωγραφικά στοιχεία
Ο Καστός βρίσκεται σε απόσταση 6 μιλίων από τον Μύτικα Αιτωλοακαρνανίας, όπου είναι το πλησιέστερο λιμάνι προσέγγισης στην Στερεά Ελλάδα, νοτιοανατολικά της Λευκάδας και νότια, σε απόσταση ενός μιλίου,  από το νησί του Καλάμου. Συμπεριλαμβάνεται στο σύμπλεγμα των Τηλεβοϊδων νήσων και έχει συνολική έκταση 5,915 τ.χλμ.  

Ο Καστός είναι η μικρότερη κατοικούμενη νησίδα των Επτανήσων και προσαρτήθηκε στην Ελλάδα το 1864. Επίσημα αναφέρεται στο ΦΕΚ 9Α - 28/01/1866 να προσαρτάται στον τότε δήμο Καρνίων. Παλαιότερα αποτελούσε μέρος της επαρχίας Ιθάκης, με πληθυσμό το 1950, τους 285 κατοίκους στο οποίο υφίστατο δημοτικό σχολείο. Σήμερα ανήκει διοικητικά στην περιφερειακή ενότητα Λευκάδας και σύμφωνα με την απογραφή του 2011 έχει 41 κατοίκους.

Όπως και ο γειτονικός Κάλαμος, επικοινωνεί με την ακτή της Αιτωλοακαρνανίας με καΐκια, από και προς το απέναντι χωριό Μύτικα. Τα τελευταία χρόνια το νησί συνδέεται ακτοπλοϊκώς με την πόλη της Λευκάδας. Δεν υπάρχει η δυνατότητα μεταφοράς οχημάτων με το υπάρχον πλοίο, και έτσι οι μετακινήσεις γίνονται ως επί το πλείστον με τα πόδια.
εναλλ.=|δεξιά|317x317εσ|Χάρτης του Καστού

### Πληθυσμός

### Εγκαταστάσεις
Το νησί διαθέτει δύο λιμάνια για πρόσδεση σκαφών, το ένα στην ανατολική και το άλλο στη δυτική πλευρά του νησιού.

## Εκκλησία
Ο Καστός υπάγεται εκκλησιαστικώς στην Ιερά Μητρόπολη Λευκάδος και Ιθάκης.

## Εξωτερικοί σύνδεσμοι
* Δικτυακός τόπος για τον Καστό
* Μεγανήσι - Κάλαμος - Καστός από τον ιστότοπο https://lefkadaslowguide.gr/
* Καστός - Ο ερημίτης του Ιονίου στο https://www.youtube.com/

## Παραπομπές


Κατηγορία:Χωριά της περιφερειακής ενότητας Λευκάδας
Χρύσανθος Σισίνης (πολιτικός)

Ο **Χρύσανθος Σισίνης** ήταν οπλαρχηγός του 1821 και πολιτικός.
## Βιογραφία
Γεννήθηκε στην Γαστούνη και ήταν γιος του Γεώργιου Σισίνη, αδελφός του ήταν ο Μιχαήλ. Ήταν παντρεμένος με την Βασιλική, κόρη του Μάρκου Μπότσαρη, και απέκτησε μαζί της δύο παιδιά τη Βικτωρία κι άλλο ένα που πέθανε μωρό. Αναφέρεται ότι έφερε μαχαίρα που η λαβή της ήταν κομισμένη με πολύτιμους λίθους την οποία του την είχαν δωρίσει σε ανάμνηση μάχης. Ήταν φανατικός κυνηγός θηραμάτων κι είχε μεγάλη συλλογή από όπλα. 

Πολέμησε στην Πάτρα, στην Αθήνα, στο Μεσολόγγι, στο Κομπότι, στο Πέτα και σε διάφορες άλλες μάχες. Φυλακίστηκε μαζί με τον πατέρα του, την περίοδο του εμφυλίου, ως οπαδός του Κολοκοτρώνη. Μετά την αποκατάσταση πολιτεύτηκε και εκλέχτηκε πολλές φορές βουλευτής και αντιπρόσωπος της Ηλείας. Απεβίωσε το 1845.

## Πηγές
**Παλαιών Πατρών Γερμανού απομνημονεύματα*, επιμέλεια Νίκος Ασημακόπουλος, Τρίτη έκδοση, εκδόσεις Βεργίνα, Αθήνα 1996, 
**Πελοποννήσιοι αγωνιστές του 1821, Νικηταρά απομνημονεύματα*, Φωτάκου, εκδόσεις Βεργίνα, Αθήνα 1996.
**Ιστορία της Ελληνικής επανάστασης*, Σπυρίδωνος Τρικούπη, Εκδόσεις Νέα Σύνορα-Λιβάνη*,Αθήνα 1993, SET ISBN 9602363703
*Αναστάσιος Ν. Γούδας, *Βίοι Παράλληλοι των επί της αναγεννήσεως της Ελλάδος διαπρεψάντων ανδρών'', Τ. 7:Πολιτικοί άνδρες, Εν Αθήναις, 1875

Σισινης
Σισινης
Σ
Χρυσανθος
Κάλαμος

Το λήμμα **Κάλαμος** μπορεί να αναφέρεται:

;Οικισμοί:
* Κάλαμος Αττικής
* Κάλαμος Ευβοίας
* Κάλαμος Ικαρίας
* Κάλαμος Κέας
* Κάλαμος Κυθήρων
* Κάλαμος Λευκάδας (οικισμός)
* Κάλαμος Μαγνησίας
* Κάλαμος Σύρου
* Κάλαμος Χανίων

;Γεωγραφία:
* Κάλαμος (ακρωτήριο)
* Κάλαμος Λευκάδας (νησί του Ιονίου)
* Κάλαμος (όρμος)

;Άλλες χρήσεις:
* Κάλαμος (φυτό)
* Κάλαμος (μυθολογία)
* Κάλαμος (μουσικό όργανο)

Κατηγορία:Αποσαφηνίσεις ελληνικών τοπωνυμίων
Δήμος Νεάπολης Αιτωλοακαρνανίας

Ο **Δήμος Νεάπολης** ήταν δήμος του νομού Αιτωλοακαρνανίας. Συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Αγρινίου. Βρισκόταν στο κεντρικό τμήμα του νομού και είχε πληθυσμό 5.052 κατοίκους σύμφωνα με την απογραφή του 2001. Σύμφωνα με την απογραφή του 2011, ο πληθυσμός του Δήμου Αγρινίου ήταν 93.930

Ο Δήμος Νεάπολης, βρίσκεται ακριβώς δίπλα στην πόλη του Αγρινίου της οποίας αποτελεί ουσιαστικά προέκταση. Προέκυψε από τη συνένωση διάφορων χωριών με κυριότερα τη Νεάπολη, τα Τριανταίικα, τη Μεγάλη Χώρα και τη Σπολάιτα. Η περιοχή γύρω από τη Μεγάλη Χώρα είναι γνωστή και σαν *Ζαπάντι* και παλαιότερα αποτελούσε τμήμα του δήμου Αγρινίου το οποίο ο κόσμος έλεγε *Ζαπαντοβράχωρο* (Βραχώρι είναι η παλιά ονομασία του Αγρινίου). Εκεί υπάρχει σήμερα ο μιναρές ενός παλιού τζαμιού, ενώ στην περιοχή έχουν γίνει και ανασκαφές που φανέρωσαν τμήματα του αρχαίου Αγρινίου.

## Διαίρεση
Στον δήμο περιλαμβάνονταν τα παρακάτω δημοτικά διαμερίσματα και οικισμοί:
: ** Δ.δ. Ελαιοφύτου ** [1.631]
::* το Ελαιόφυτο [218]
::* τα Τριανταίικα [1.413]
: ** Δ.δ. Μεγάλης Χώρας ** -- η Μεγάλη Χώρα [1.256]
: ** Δ.δ. Νεάπολης ** -- η Νεάπολη (τ.Ρουσσαίικα) [1.356]
: ** Δ.δ. Σπολάιτης ** [809]
::* η Σπολάιτα [721]
::* τα Αλώνια [88]

## Δήμαρχοι

Πηγή: Αποτελέσματα εκλογών - ΕΕΤΑΑ

Νεάπολης
Διαζευκτικές Πλάνες

Στη Λογική, οι **διαζευκτικές πλάνες**, ή αλλιώς **πλάνες αντιπερισπασμού** αποτελούν λογικές πλάνες που αφορούν διαζευκτικούς συνδέσμους.

Διαζευκτικός σύνδεσμος αποκαλείται η σχέση ανάμεσα σε δύο προτάσεις, από τις οποίες η μία είναι πάντα ψευδής όταν η άλλη είναι αληθής. Στην τυπική λογική αποκαλείται σχέση (αμοιβαία) αποκλειστικής διάζευξης. Παραδείγματα:

:A: Το αντικείμενο (1) είναι μεγαλύτερο από το αντικείμενο (2).
:B: Το αντικείμενο (1) είναι μικρότερο ή ίσο με το αντικείμενο (2).

:A: Ο Τζακ είναι σκύλος.
:B: Ο Τζακ δεν είναι σκύλος.

Διαζευκτικές πλάνες είναι:

*Το ψευδές δίλημμα ή *ψευδής διάζευξη*, όπου ένας μη διαζευκτικός σύνδεσμος παρουσιάζεται ως διαζευκτικός, προκείμενου να αποκλείσει κάθε άλλον.

*Η πλάνη της άρνησης της διάζευξης, κατά την οποία επιχειρείται η εισαγωγή επιπλέον συσχετισμών σε έναν σύνδεσμο που είναι πράγματι διαζευκτικός.

*Η πλάνη της αποκεκρυμμένης διάζευξης, κατά την οποία οι ορισμοί ενός διαζευκτικού παραποιούνται ώστε το ένα ενδεχόμενο να περιλαμβάνει το άλλο, κάνοντας αδύνατη την επιλογή μόνον του ενός.

*Η ψευδής επιλογή, κατά την οποία τα ενδεχόμενα παρουσιάζονται ως αμοιβαία αποκλειστικά, ενώ κάτι τέτοιο δεν ισχύει.

Κατηγορία:Λογική πλάνη
Παρακαταθήκη

Η **παρακαταθήκη** είναι η σύμβαση με την οποία ο ένας των συμβαλλομένων (Θεματοφύλακας) αναλαμβάνει την υποχρέωση να φυλάξει το υπό του ετέρου των συμβαλλομένων (παρακαταθέτη) παραδιδόμενο σ΄ αυτόν κινητό πράγμα και να παραδώσει τούτο όταν του ζητηθεί. Η παρακαταθήκη ρυθμίζεται στον Αστικό Κώδικα στα άρθρα 822-830 και οι διατάξεις είναι ενδοτικού δικαίου, τα μέρη μπορούν δηλαδή με συμφωνία τους να αποκλίνουν από αυτές. Αν δε συμφωνηθεί διαφορετικά, ο παρακαταθέτης δεν οφείλει αμοιβή στον θεματοφύλακα, οπότε πρόκειται για ετεροβαρή σύμβαση (μόνο το ένα μέρος έχει υποχρεώσεις). Ο θεματοφύλακας σε αυτήν την περίπτωση ευθύνεται με βάση την επιμέλεια που δείχνει στις δικές του υποθέσεις (ελαφρά συγκεκριμένη αμέλεια). Αν όμως συμφωνηθεί αμοιβή, τότε έχουμε αμφοτεροβαρή σύμβαση και ο θεματοφύλακας ευθύνεται (αν δε συμφωνηθεί διαφορετικά) κανονικά. Αν δε συμφωνήσουν τα μέρη διαφορετικά, ο θεματοφύλακας δεν έχει δικαίωμα να χρησιμοποιεί το πράγμα. Αν συμφωνηθεί τέτοιο δικαίωμα χρήσης του θεματοφύλακα, τότε έχουμε **ανώμαλη παρακαταθήκη**.
## Εξωτερικοί σύνδεσμοι

Κατηγορία:Αστικό Δίκαιο
Κατηγορία:Χρηματοοικονομική λογιστική